Prepis kázania
26. 12. 2021, 10:00, Krefeld, Nemecko

Brat Baumgartner

Drahí bratia a sestry v Pánovi, pri dnešnej pobožnosti z Zürichu zdravíme všetkých po celom svete v drahom mene nášho Pána a Spasiteľa Ježiša Krista. Mimoriadny rok 2021 sa len začal a už sa blíži ku koncu. Napriek pretrvávajúcej nemilej pandémii koronavírusu hľadíme späť na požehnaný rok. Boh sa postaral o uskladnenie a distribúciu duchovného pokrmu a i naďalej sa stará o to, aby prostredníctvom internetu po celom svete zaznievala posledná zvesť vyvolania von, znovunapravenia a prípravy. S veľkou vďačnosťou môžeme chváliť Božiu milosť. Zjavené Slovo teraz vo večernom čase dňa spásy žiari stále jasnejšie. Sme vďační za jedinečnú prorockú službu brata Branhama. Sme zo srdca vďační za to, že sám Pán si vyvolil brata Franka a skrze priame povolanie v spásnych dejinách ho poslal, aby niesol originálnu biblickú zvesť celému svetu. Nech verný Pán daruje milosť, aby Nevesta teraz dosiahla dokonalý súlad so Slovom, aby sme sa pri jeho skorom návrate mohli pred ním zjaviť bez poškvrny a vrásky. Pred modlitbou by som chcel prečítať Slovo z Lukáša 2. Lukáš 2, čítam verše 8 – 14:

„A pastieri boli v tom istom kraji nocujúc na poli a zamieňajúc sa po strážach strážili vnoci nad svojím stádom. A hľa, razom sa postavil anjel Pánov vedľa nich, a sláva Pánova ich osvietila, a báli sa veľkou bázňou. Ale anjel im povedal: Nebojte sa, lebo hľa, zvestujem vám velikú radosť, ktorá bude všetkému ľudu, lebo narodil sa vám dnes Spasiteľ, ktorý je Kristus, Pán, v meste Dávidovom. A toto vám bude znamením: najdete nemluvniatko zavinuté v plienkach a ležiace v jasliach. A zrazu sa zjavilo s anjelom množstvo nebeského vojska chváliacich Boha a hovoriacich: Sláva na výsostiach Bohu a na zemi pokoj v ľuďoch Božieho zaľúbenia!“ [Lk 2:8-14, podľa nem. prekladu]

Tu je napísané nádherné Slovo pre ľudí Božieho zaľúbenia. Pán prišiel na tento svet ako svetlo a priniesol pokoj. Nemusíme sa báť. Ježiš je naše svetlo, naša spása a naša životná sila. Ďalej by som chcel prečítať vieru posilňujúce Slovo zo Zjavenia 21. Zjavenie 21, čítam verše 1 až 7:

„A videl som nové nebo a novú zem, lebo prvé nebo a prvá zem boly pominuly, a mora už nebolo. A ja Ján som videl to sväté mesto, nový Jeruzalem, sostupujúce od Boha z neba, prihotovené jako nevestu, ozdobenú jej mužovi. A počul som veľký hlas od trónu z neba, ktorý hovoril: Hľa, stán Boží s ľuďmi, a bude bývať s nimi, a oni budú jeho ľudom, a on, Boh, bude s nimi a bude ich Bohom. A Boh zotrie každú slzu z ich očí, a smrti už viacej nebude ani žalosti ani kriku, ani bolesti viacej nebude, lebo prvé veci pominuly. A ten ktorý sedel na tróne, povedal: Hľa, činím všetko nové. A riekol mi: Píš, pretože tieto slová sú verné a pravdivé. A riekol mi: Stalo sa. Ja som Alfa i Omega, počiatok i koniec. Ja dám tomu, kto žízni, z prameňa vody života zadarmo. Kto víťazí, zdedí všetko, a budem mu Bohom, a on mi bude synom.“ [Zj 21:1-7]

Aké potešujúce slová sú tu napísané! Drahí bratia a sestry, oplatí sa trpezlivo vytrvať vo viere a poslušnosti a premáhať/zvíťaziť. Čoskoro totiž uvidíme, čo sme teraz čítali. Milosť Pána Ježiša Krista nech je s nami všetkými. Teraz sa modlime.

Drahý nebeský Otče, z celého srdca Ti ďakujeme za tvoju večnú lásku a vernosť. Sme vďační, že sme pred tebou našli milosť. Sme vďační, že máme stále voľný prístup k trónu milosti. Prijmi zo srdca vďaku za to, že si nás tak nádherne týmto rokom previedol. Ty si ešte stále ten istý včera, dnes i naveky [Žd 13:8]. Tvoje milosrdenstvo je nekonečné, každý deň je nové. Sme ti obzvlášť vďační za to, že si znovu posilnil svojho zostarnutého služobníka, nášho milovaného brata Franka. Ó, Bože, naďalej odporúčame nositeľa Slova do tvojej božskej starostlivosti a ochrany. Ďakujeme Ti, že Ty sám dokonáš dielo vykúpenia, ktoré si započal. Buď k nám naďalej milosrdný. Spomeň na zmluvu, ktorú si s nami uzavrel, spomeň na krv, ktorú si za nás vylial, na zasľúbenia, ktoré si nám dal, a daruj nám večný život. Požehnaj svoj krvou vykúpený zástup na celej zemi a potvrď svoje Slovo doprevádzajúcimi znameniami a zázrakmi.

Milovaný Pane, dnes na teba skladáme všetky svoje starosti, potreby a problémy, lebo Ty sa o nás staráš. Ty si zasľúbil, že budeš s nami po všetky dni až do skončenia sveta. Tebe, jedinému pravému Bohu, patrí všetka česť, chvála, vďaka a klaňanie v Ježišovom svätom mene. Amen.

Brat Frank

Srdečná vďaka za úvod, brat Baumgartner. Aké vzácne je Božie Slovo! V sláve nás čaká nový Jeruzalem vyzdobený ako nevesta pre ženícha. Sme Bohu Pánu veľmi vďační za jeho vzácne a sväté Slovo, vďační za milosť, ktorá nám bola v tomto čase daná, spoznať, čo Pán rozhodol, zasľúbil a uskutočnil vo svojom pláne spásy.

Dnes sa obzvlášť zameriame na december. Kázanie predsa máme každú stredu, každú sobotu, každú nedeľu. Dnes máme výnimočný deň. Obzrieme sa späť na mnohé roky, ale najmä na december 1965, keď brat Branham 12. decembra 1965 ešte slávil Večeru Pánovu a potom sa vydal na cestu autom z Tucsonu do Jeffersonville a 18. decembra sa stala autonehoda. 24. decembra 1965 brat Branham odišiel domov. Bolo to v deň mojich narodenín a rád by som využil túto príležitosť, aby som sa poďakoval všetkým, ktorí mi k narodeninám zaželali Božie požehnanie.

Uplynulo 88 rokov. Áno, a hľadíme späť aj na Vianoce. Všetci si navzájom priali Božie požehnanie. Sme vďační za Slovo, vďační za to, že ho môžeme šíriť ďalej. Ale ja hľadím späť na 1. – 5. decembra 1962, keď som bol s bratom Branhamom v Jeffersonville a on mi mohol skrze zjavenie povedať to, čo Pán povedal mne 2. apríla 1962, totiž, že môj čas pre toto mesto sa skončí a Pán ma pošle do iných miest kázať Jeho Slovo. A potom prišla druhá časť o potravinách, ktoré mali byť uskladnené. Brat Branham dostal od Pána zjavené, že ja a my sme mysleli na pozemský hlad a že sme si uskladnili pozemské potraviny. To mu Boh priamo zjavil. A potom mi povedal: „Brat Frank, pokrm, ktorý si mal uskladniť, je Slovo zasľúbené pre tento čas a je v kázania, ktoré sú zaznamenané na páskach, a ty počkaj s rozdávaním, kým nedostaneš zvyšok.“ Boh teda absolútne zreteľne bez akýchkoľvek „keby“ a „ale“  odpovedal, že sa jedná o duchovný pokrm, lebo človek nežije len z chleba, ale z každého Božieho Slova [5M 8:3, Mt 4:4]. A potom ešte poznámka, že Boh zasľúbil, že pošle hlad počuť jeho Slová, ako sa píše v Amosovi [Am 8:11].

Sme vďační Pánovi, a ja samozrejme mimoriadnym spôsobom, že mi Pán dal milosť byť 10 rokov zverený so službou brata Branhama, stále znova sa s týmto Božím mužom stretávať, hovoriť s ním, byť na jeho zhromaždeniach. Boh sa skutočne postaral o to, že o tom neviem len z počutia, ale že môžem dosvedčiť, čo videli moje oči a počuli moje uši – o Slove života, ktoré vám zvestujem [Jn 1:1]. Boh sa vo svojej vernosti postaral o to, že v pravý čas bola prinesená zvesť. A aj to bolo presne pred 88 rokmi, keď brat Branham 11. júna 1933 počul z nadprirodzeného oblaku svetla volanie: „Tak ako bol Ján Krstiteľ poslaný pred prvým príchodom Krista, tak si aj ty poslaný so zvesťou, ktorá bude predchádzať druhému príchodu Krista.“

Boh Pán pri prvom príchode Krista naplnil biblické zasľúbenia a dovoľte mi, aby som sa pred tým, ako to v krátkosti preberiem, vrátil k Mojžišovi, pretože bratovi Branhamovi bolo povedané: „Ako boli Mojžišovi dané dve znamenia, tak budú dve znamenia dané tebe.“ [2M 4:17] Prvé spočívalo v tom, že brat Branham vzal ľavou rukou pravú ruku pacienta, za ktorého sa modlil, a otočil ju tak, aby bolo vidieť jej povrch. A anjel Pána povedal: „Ak má pacient nádor, rakovinu, objaví sa na tvojej ruke. A pacient nemá pri modlitbe zatvárať oči, má ich mať otvorené, pretože v okamihu, keď dôjde k uzdraveniu, rakovina alebo nádor zmizne z tvojej ruky.“ Priamy pokyn, ako som práve povedal. A potom druhé znamenie – že bratovi Branhamovi skrze videnie bude zjavené, kto je človek, za ktorého sa modlí, odkiaľ je, akú má chorobu. A toto všetko som videl, počul a bol toho svedkom. Som Bohu Pánu z celého srdca vďačný.

Ale čo bolo s Mojžišom? V čase Mojžiša sa naplnilo zasľúbenie, ktoré dal Pán Abrahámovi: „Po štyristo rokoch vyslobodím tvoje potomstvo z otroctva.“ [1M 15:13] Akú zvesť priniesol Mojžiš? „Nechaj môj ľud ísť!“ [2M 10:3] A vyvrcholenie bolo vo výroku: „Nechaj môjho prvorodeného ísť!“ [2M 4:22-23] Prišla hodina výzvy, hodina vyslobodenia. Krv baránkov bola natretá na veraje dverí [2M 12:22]. Čas sa naplnil a to, čo Boh zasľúbil Abrahámovi, sa stalo skutočnosťou.

Podobne to bolo aj v službe Jána Krstiteľa. Naplnilo sa biblické proroctvo: „Hľa, posielam pred sebou svojho služobníka, aby mi pripravil cestu.“ [Ml 3:1] „Hlas volajúceho na púšti: Upravte cestu Hospodinovu, urovnajte na pustine hradskú nášmu Bohu! “ [Iz 40:3] Biblické proroctvo sa naplnilo, zasľúbenia sa stali skutočnosťou.

Tak to bolo aj v našom čase. Pán to predsa jasne povedal vo svojom Slove: „… skôr než príde veľký a strašný deň Pánov, pošle proroka Eliáša.“ [Mal 4:5-6] A čo urobil Eliáš? Eliáš vzal dvanásť kameňov zodpovedajúcich dvanástim kmeňov Izraelským, nanovo vybudoval oltár, priniesol obeť a vylial na obeť vodu [1Kra 18:34]. Potom sa modlil a Boh odpovedal a hľa, srdcia Izraelitov boli obrátené späť k Bohu [1Kra 18:37].

O čo ide teraz? Teraz majú byť srdcia Božích detí privedené späť k viere apoštolských otcov, tak ako sa prostredníctvom služby Jána Krstiteľa srdcia starozákonných otcov vrátili k viere novozákonných detí [Mal 4:6, Lk 1:17]. Tak je to napísané v posledných veršoch proroka Malachiáša, a tak to potvrdil aj Pán v Matúšovi 17: „Eliáš príde prv a napraví všetko.“ [Mt 17:11, Mk 9:12] Potom si môžete prečítať Skutky 3, verše 18, 19, 20, 21, že náš Pán zostáva v nebi až do dní znovunapravenia, obnovenia všetkého, čo Boh predpovedal skrze ústa svojich svätých prorokov od veku.

Drahí bratia, drahé sestry, žijeme v najdôležitejšom časovom úseku ľudských dejín. Žijeme v najdôležitejšom časovom úseku Cirkvi živého Boha. Žijeme na konci posledných dní a vidíme a áno, spoločne prežívame všetko, čo sa v súčasnosti na zemi deje. A dovoľte mi to aj dnes povedať: V posledných 40 rokoch, najmä od konca roku 1979 do konca roku 2019, bol skutočne mimoriadny časový úsek. Slovo Pánovo bolo nesené do celého sveta. Kázania brata Branhama boli prekladané. Vykonal som, čo mi Pán povedal a prikázal, tak aby zvesť naozaj dosiahla končiny zeme. Pretože tak je to i napísané: „Toto evanjelium… “ a zvesť patrí k plnému evanjeliu a plné evanjelium, naveky platné, večné evanjelium, spásna zvesť so všetkými zasľúbeniami, malo byť zvestované „… a potom príde koniec.“ [Mt 24:14]

To, že sme dorazili do konečného času, vedia rovnakou mierou veriaci aj neveriaci.

Aj to by som chcel zopakovať: Na konci roka 2019 mi naozaj v srdci znelo: „Pane, nechaj svojho služobníka odísť v pokoji, lebo moje oči videli naplnenie poverenia, ktoré si mi dal.“ A skutočne som na rok 2020 ani 2021 neplánoval ani jednu misijnú cestu. Ani jednu jedinú. Skončil jeden časový úsek.

A milovaní bratia a sestry, najmä všetci slúžiaci bratia, ktorí boli vo všetkých jazykoch Bohom určení k tomu, aby zvestovali to isté drahé, plné evanjelium ako božskú zvesť spásy všetkým národom, a najmä všetci bratia, ktorí prekladajú do všetkých jazykov: Postavte si pred oči, že kázanie, ktoré teraz kážeme v Zürichu, Salzburgu alebo Krefelde, si môžu vypočuť vo všetkých jazykoch po celej zemi. Boh sa o všetko postaral. Od okamihu, keď som už nemohol cestovať na mesačné misijné cesty, sa Boh postaral o to, aby boli staré kázania z 80. rokov a kázania brata Branhama zo 60. rokov prekladané a mohli byť počúvané po celom svete. Bohu Pánu buď prinesená vďaka. Ja som žiadneho neprosil prekladať, nikoho som neprosil, aby rozdával pokrm, ale Boh sa o to postaral. Ani bratom, ktorým bola od Boha odrazu vnuknutá myšlienka, že teraz musíme počúvať a vysielať staré kázania, to som ja žiadnemu bratovi nepovedal, Boh to vložil do sŕdc našich bratov. Vidíme teda, že v tejto veci je Pán a že On sa stará o to, aby aj tí poslední až do končín zeme počuli poslednú zvesť.

Ešte raz sa v krátkosti vráťme ku konečnému času, bratia a sestry. Nikomu z nás sa nepáči čas, do ktorého sme sa teraz dostali. Keď pomyslíte na to, aké predpisy musia byť dodržiavané, prepadne nás hlboký smútok. A keď si spomeniem na to, že po všetky minulé roky sme mohli mať na Silvestra Večeru Pánovu a potom ako zbor spoločne hod lásky… tento rok sa všetko zmenilo. Čo môžeme na to povedať, keď sa v Matúšovi 24, Markovi 13 a Lukášovi 21 píše o tom, čo sa bude diať v konečných časoch? A v tom istom verši v Lukášovi 21, verš 11, sa píše o vojnách, zemetraseniach a všelijakých druhoch nákazy. A čo je covid? Nákaza, mor. Nazývajú to pandémia, ale je to nákaza, ktorá so sebou prináša veľkú skazu a ktorá postihla celé ľudstvo. Čo máme na to povedať? Dnes sa toto Písmo napĺňa pred našimi očami, napĺňa sa uprostred nás: Vojny, vojnové zvesti, zemetrasenia, hladomory, výbuchy sopiek, búrky, záplavy, všetko, ale taktiež epidémie rôzneho druhu. A všimli sme si, že každá nákaza potom dostane svoje meno. Ale to všetko je naplnením biblického proroctva.

Prosím, milovaní bratia a sestry, nebúrte sa proti tomu, nezúčastňujte sa na žiadnych diskusiách o týchto veciach. Ďakujte Pánovi, že On je s nami a že platí zasľúbenie, že On bude v každom ohľade s nami, každý deň, až do skonania sveta [Mt 28:20].

Ako praví veriaci upierame svoj zrak na Pána, na dokonanie, na zvestovanie, na prípravu. A teraz ide skutočne o to, aby všetci praví, v pravde veriaci, ktorí boli milosťou vyvolení a patria do Cirkvi Nevesty, počuli a boli poslušní na hlas Slova, hlas Ženícha, a mali len jednu modlitbu: Milovaný Pane, daj mi poznať všetko, čo vo mne ešte je, čo ešte musí byť vyčistené, čo ešte musí byť napravené, čo ešte musím učiniť. Odpusť mi! Buď mi milostivý! Obnov ma! Áno, učiň ma novým stvorením. Daj mi pravé obrátenie, pravé pokánie, pravú vieru, pravé obnovenie, znovuzrodenie skrze Svätého Ducha, naplnenie Svätým Duchom a potom vedenie Svätým Duchom!

Iba ten, kto tieto skúsenosti spasenia z milosti prežil, bude patriť k tým, ktorí sú vedení Božím Duchom. A že sa už viac nebudeme zapájať do žiadnych diskusií, do ničoho, ani do rôznych výkladov v rámci zvesti, už nebudeme diskutovať o „učení siedmich hromov“ alebo o „treťom ťahu“ alebo „Zjavení 10“, že sa nebudeme s nikým zapájať do žiadnych diskusií, ale dosiahneme odpočinutie v Bohu, v Slove a prežijeme naše osobné spásne prežitia a s tým spojenú našu osobnú prípravu na slávny deň nášho Pána.

Všetci čakáme na to, že Pán dokoná svoje dielo. Prosím, nečakajte na žiadneho proroka, nečakajte ani na brata Franka. Ja som svoju časť vykonal. Teraz Pán dokoná, učiní záver. On svoje dielo započal, On svoje dielo dokoná a to sa stane už čoskoro.

Bolo to pred dvoma dňami, keď mi volala jedna sestra a ja som vtedy v istom bode rozhovoru povedal: „Návrat Pána je tak blízko. “  A jej odpoveď znela: „Radšej dnes ako zajtra.“ A ja som na to povedal „Amen“.

Ale bratia a sestry, tak ako chcel Pavol vidieť pred Pánom Cirkev bez poškvrny a vrásky [Ef 5:27] a brat Branham videl nevestu, ktorá vyšla zo stejnokroku a potom bola do neho navrátená, tak sa to deje teraz v našom čase. Skrze všetky výklady výrokov brata Branhama bola Nevesta vyvedená zo stejnokroku a to do všetkých možných smerov. Ale skrze kázanie pravého Slova, pravej zvesti, ktorú priniesol brat Branham, bola navrátená späť do stejnokroku so Slovom. A stále znova cítime, že Božia láska v nás všetkých rastie. A sme vďačnejší ako kedykoľvek predtým, že nám Pán dáva účasť na tom, čo pre tento časový úsek určil. A smieme povedať: Boh nám dal oči, aby sme videli, a uši, aby sme počuli.

Prečítajme teraz dve alebo tri biblické miesta. Prosím pekne.

Brat Borg

Čítame zo Skutkov apoštolov 20, verš 24:

„Ale ja na to na všetko nič nedbám, ani môj život nie je tak drahý, ako aby som s radosťou dokonal svoj beh a službu, ktorú som prijal od Pána Ježiša, to jest, aby som pevne svedčil evanjelium milosti Božej.“ [Sk 20:24]

Brat Frank

Toto je skutočne moje svedectvo. Už som vám povedal, že 24. decembra som mal 88. narodeniny. Jeden brat mi už blahoželal k 89. narodeninám. Čo mám povedať? Svoj pozemský život považujem za úplne bezcenný. Na tomto svete nemám vec, pre ktorú by som ešte mohol žiť. To jediné je to, že by bolo Božie poverenie vykonané bohato požehnaným spôsobom. Inú túžbu nemám. Žeby sväté Božie Slovo vo všetkých, ktorí mu veria, vypôsobilo to, kvôli čomu bolo poslané, totiž, že pri návrate Ženícha bude pripravená Nevesta bez poškvrny a vrásky.

Ešte jedno biblické miesto.

Brat Borg

Čítame z Jakuba 5. kapitoly, verš 7 a 8:

„A tedy pozhovejte, bratia, až do príchodu Pánovho. Hľa, roľník očakáva vzácny plod zeme a čaká naň trpezlivo, až dostane včasný a pozdný dážď. Pozhovejte aj vy, upevnite svoje srdcia, lebo sa priblížil príchod Pánov. “ [Jn 5:7-8]

Brat Frank

Amen. Takže aj vy vytrvajte, dokonca aj v tomto ťažkom období. Všetci prechádzajú skúškami v rodinách, v manželstvách, všetci prechádzajú skúškami ako nikdy predtým. Pevne sa držte Slova! Božia milosť bude s vami. Držte sa jej, držte sa trpezlivo. Oplatí sa vo všetkých skúškach dôverovať Pánovi a vedieť: On to napraví, dobre učiní, a po všetkom, čo na nás aj v tomto čase dolieha – utrpenie, bolesti v rodinách, – Boh všetko napraví so všetkými, ktorí mu dôverujú. Vy, rodičia, ktorí čakáte na to, že sa vaše deti stanú veriacimi, držte sa toho pevne. Nech ste ktokoľvek, držte sa toho pevne. Boh Pán v poslednej chvíli pridá k tomu aj tých posledných a nikto nebude chýbať, počet pri druhom príchode Pána bude plný.

Ešte jedno biblické miesto.

Brat Borg

Ešte čítame z 2. Timoteovi 4, verše 7 a 8:

„Bojoval som dobrý boj, beh som dokonal, vieru som zachoval. Za týmto už mi je odložená koruna spravedlivosti, ktorú mi dá Pán odplatou v ten deň, on, ten spravedlivý sudca, a nie len mne, ale aj všetkým, ktorí milujú jeho príchod.“ [2Tim 4:7-8]

Brat Frank

Na to hovoríme Amen. Nielen zvestovateľovi, ale všetkým, ktorí kázanie Božieho muža počúvali a Slovo, ktoré im kázal, neprijali ako slovo ľudské, ale ako Božie Slovo [1Ts 2:13], sa dostane rovnakej odmeny ako všetkým nositeľom Božieho Slova. Náš Pán to už povedal: „Kto prijíma proroka v mene proroka, dostane odplatu proroka.“ [Mt 10:41] Aj brat Branham zdôraznil, keď pred sebou videl nespočetný zástup mladých ľudí oblečených v bielom, že Pán daroval milosť všetkým, ktorí jeho kázaniu uverili.

A bratia a sestry, ja verím z celého srdca, ale neverím v seba, verím v živého Boha. Verím vo svojho Pána a Spasiteľa, ktorý mi dal priame poverenie, ktoré potvrdil brat Branham, aby som kázal Jeho Slovo a niesol zvesť. Ako krištáľovo jasnú som ju niesol a nemusím sa ani v jednom jedinom bode opravovať. Sväté Božie Slovo je mi drahé a sväté a ďakujem Pánovi, že si ma ako najjednoduchšieho z ľudí použil k tomu, aby som niesol jeho Slovo.

Ešte poznámka ohľadom decembra 1962, ktorá mi napadla práve teraz. Zamyslite sa nad tým: Najväčší Boží muž, aký kedy na zemi existoval, hovorí najmenšiemu Božiemu mužovi, aký kedy na zemi existoval: „Môžeš namiesto mňa kázať v Los Angeles u Demosa Shakariana? Bol som určený, aby som v ten a ten deň prehovoril v zbore Obchodníkov plného evanjelia, ale nemôžem, musím sa zbaliť a musíme sa presťahovať z Jeffersonville do Tucsonu.“ Dokážete si to predstaviť? Najväčší Boží muž žiada brata Franka, aby namiesto neho hovoril v Los Angeles! A to som potom učinil. A ten istý Boží muž hovorí: „Počúvaj, ak máš ešte čas, mal by som ešte kázať u brata Ernesta Huttena v Portlande v Oregone, ale nemôžem. Môžeš aj tam ísť ty?“ A dal mi adresy, mená, telefónne čísla a nakoniec aj kontakt na Henryho Martensa v Edmontone. Povedal: „Ak máš ešte čas, navštív ho, pretože tam sú moje kázania prekladané aj do nemčiny.“

Boh mi skutočne daroval milosť, že som bol od začiatku spojený so službou brata Branhama – rozprával som sa s ním, jazdil som s ním v jednom aute, bol som s ním na zhromaždeniach… A Boh Pán to zariadil tak, že som mohol po jeho odchode niesť drahé a sväté Slovo, poslednú zvesť do celého sveta.

Ako som už predtým poznamenal, za posledné dva roky som zostarol, ale Pánovo Slovo je stále čerstvé a stále živé. U mňa sa už všetko vytratilo, ale vďaka Pánovi, že dáva milosť ku všetkému, čo ešte treba vykonať. Ale to prenechávame Jemu. A spoločne hovoríme: Milovaný Pane, dokonaj Ty svoje dielo. Príď na svoju Cirkev s mocou Svätého Ducha, ako si to učinil na začiatku. Pôsob nadprirodzeným spôsobom a potvrdzuj svoje Slovo pri každom z nás, a tak nám umožni prežiť prípravu a potom z milosti aj dokonanie.

Tebe, všemohúci Bože, náš milovaný Pane a Spasiteľu, buď vďaka za krv Novej zmluvy, vďaka Ti za sväté Božie Slovo, vďaka Ti za Svätého Ducha, ktorý nás uviedol do všetkej pravdy. A nech všetci ľudia na celej zemi vo všetkých jazykoch povedia: Amen – tak to je. A spoločne ďakujeme Pánovi v mene Ježiša Krista.

Brat Borg s nami ešte poďakuje. Povstaneme k tomu. Pane, náš Bože, ďakujeme Ti za tvoje živé Slovo, ktoré sme počuli. Prosíme Ťa, aby si požehnal všetkých poslucháčov na celom svete, ktorí tvojmu Slovu veria. Dokonaj svoje dielo na svojom ľude v týchto posledných dňoch. Vylej svojho Svätého Ducha, dar Tvojho Svätého Ducha na svoj veriaci ľud na celom svete, vo Švajčiarsku, v Nemecku, všade, Pane. Ďakujeme Ti z celého srdca za to, že smieme očakávať Tvoj skorý príchod. Požehnaj túto poslednú zvesť, ktorá je nesená v Ježišovom nádhernom mene. Amen.